**KLASA: 400-01/25-01/09**

**URBROJ: 524-02-02-04/1-25-12**

Zagreb, 21. srpnja 2025.

**OBRAZLOŽENJE OPĆEG DIJELA GODIŠNJEG IZVJEŠTAJA O IZVRŠENJU FINANCIJSKOG PLANA MINISTARSTVA RADA, MIROVINSKOGA SUSTAVA, OBITELJI I SOCIJALNE POLITIKE, ZA RAZDOBLJE OD 1. SIJEČNJA DO 30. LIPNJA 2025. GODINE**

**Obrazloženje ostvarenje prihoda i rashoda, primitaka i izdataka u izvještajnom razdoblju**

PRIHODI I PRIMICI

Ukupni prihodi i primici planirani su u iznosu od 433.395.592 EUR, a ostvarenje u izvještajnom razdoblju iznosi 200.743.830,87 EUR, odnosno 46,32% od planiranog u 2025. godini. U odnosu na prošlo razdoblje ostvarenje je veće 14,91%, odnosno za 26.049.356,68 EUR.

Prihodi poslovanja ostvareni su u iznosu od 200.743.830,87 EUR, odnosno 46,32% od planiranog u 2025. godini.

* Pomoći iz inozemstva i od subjekata unutar općeg proračuna ostvarene u razdoblju iznose 11.568,50 EUR što je 0,03% od ostvarenja prethodnog razdoblja kada su iznosile 43.711.191,74 EUR. Do navedenog odstupanja je došlo zbog promjena u evidentiranju sa skupine ekonomske klasifikacije 63 na skupinu 67 Prihodi iz proračuna.
* Prihodi od imovine ostvareni u razdoblju iznose 2,03 EUR. Ostvarenje je u odnosu na tekući plan koji iznosi 802.422 EUR gotovo zanemarivo.
* Prihodi od upravnih i administrativnih pristojbi, pristojbi po posebnim propisima i naknadama ostvareni u razdoblju iznose 10.322.737,33 EUR što je 39,68% planiranoga godišnjeg iznosa. Veći su u odnosu na prošlo razdoblje za 36.717,57 puta jer je došlo do promjena u evidentiranju Naknada za privređivanje igara na sreću sa skupine prihoda ekonomske klasifikacije 61 Prihodi od poreza na skupinu prihoda 65.
* Prihodi od prodaje proizvoda i robe te pruženih usluga i prihodi od donacija ostvareni u razdoblju iznose 1.032,30 EUR što je za 50,03% manje od ostvarenja prethodnog razdoblja.
* Prihodi od nadležnog proračuna ostvareni u razdoblju iznose 190.408.490,71 EUR što je 46,84% planiranog godišnjeg iznosa. Veći su za 70.600.227,52 EUR u odnosu na prošlo razdoblje, odnosno za 58,93% a ponajviše zbog promjena u evidentiranju između skupina prihoda 63 i 67.

RASHODI I IZDACI

Ukupni rashodi i izdaci planirani su u iznosu od 424.373.634 EUR, a ostvarenje u izvještajnom razdoblju iznosi 197.339.422,74 EUR, odnosno 46,50% od planiranog u 2025. godini. U odnosu na prošlo razdoblje ostvarenje je veće za 13,88%, odnosno za 24.058.313,12 EUR.

Najveći dio planiranih i izvršenih rashoda odnosi se na naknade građanima i kućanstvima na temelju osiguranja i druge naknade koje u izvještajnom razdoblju iznose 71.322.864,41 EUR, što iznosi 44,79% od planiranog godišnjeg iznosa. U odnosu na prošlo izvještajno razdoblje ovi rashodi su veći za 42,55%, odnosno za 21.287.971,71 EUR u odnosu na ostvarenje ranijeg razdoblja. Najveći dio tog iznosa odnosi se na skrb za djecu, mladež i odrasle osobe drugih osnivača, odnosno na obveze temeljem ugovora o pružanju socijalnih usluga korisničkim skupinama: djeci bez odgovarajuće roditeljske skrbi, djeci s problemima u ponašanju, djeci s teškoćama u razvoju i odraslim osobama s invaliditetom, starijim osobama, žrtvama obiteljskog nasilja, žrtvama trgovanja ljudima i dr. i to u iznosu od 42,8 mil. EUR. Razlog povećanja ovih rashoda između ostaloga je aktivnost osobne asistencije za koju su do 30. lipnja 2025. godine ostvareni rashodi od 25,3 mil. EUR.

Iza naknada građanima i kućanstvima su pomoći dane u inozemstvo i unutar općeg proračuna sa ostvarenim rashodima u iznosu od 58.654.453,34 EUR što je 50,99% od plana, odnosno 8.973.617,83 EUR ili 18,06% više u odnosu na prethodno razdoblje. Najveći dio tog iznosa odnosi se na Operativni program ESF+ 2021.-2027.

Treća najznačajnija skupina rashoda su rashodi za donacije, kazne, naknade šteta i kapitalne pomoći sa iznosom od 54.930.553,13 EUR što je 51,54% od godišnjeg plana te su za 10,84% manji u odnosu na prošlogodišnje razdoblje. Rashodi za tekuće donacije najvećim dijelom odnose se na: Operativni program ESF+ 2021.-2027. (44,09 mil. EUR) i financijske potpore za programe i projekte usmjerene djeci s teškoćama i odraslim osobama s invaliditetom.

Rashodi za zaposlene iznosili su 8.127.817,03 EUR što je 44,56% od ukupno planiranog iznosa za 2025. godinu, a u odnosu na prošlo izvještajno razdoblje su 7,33% veći odnosno za 555.116,89 EUR.

Materijalni rashodi iznose ukupno 3.056.436,83 EUR što je 15,46% od planiranog iznosa, a u odnosu na prošlo razdoblje manji su za 1,76% odnosno za 54.666,43 EUR.

Financijski rashodi iznose ukupno 64.115,79 EUR što je 30,68% od ukupno planiranog iznosa, a u odnosu na prošlo izvještajno razdoblje manji su za 75.354,37 EUR, odnosno za 54,03%.

Rashodi za subvencije ostvareni su u iznosu od -8.903,97 EUR. U ovom slučaju radi se o povratu na stavke rashoda tekućeg proračuna.

**Obrazloženje ostvarenog prijenosa sredstava iz prethodne godine i prijenosa sredstava u sljedeću godinu/razdoblje**

Donos, odnosno prijenos neutrošenih prihoda u 2025. godine iznosi 20.135.024,79 EUR, a na kraju izvještajnog razdoblja prijenos prihoda iznosi 23.539.432,92 EUR, što je 13,95% EUR više od ukupno planiranih sredstva za prijenos. U odnosu na prošlo izvještajno razdoblje prijenos je veći za 9.998.947,61 EUR, odnosno za 98,65%.

**M I N I S T A R**

**Marin Piletić**

Prilog:

1. Sažetak izvještaja

2. Račun prihoda i rashoda prema ekonomskoj klasifikaciji

3. Izvještaj o prihodima i rashodima prema izvorima financiranja

4. Izvještaj o rashodima prema funkcijskoj klasifikaciji

5. Izvještaj po programskoj klasifikaciji

| IZRADIO: |
| --- |
| Nenad Krajačić, Voditelj Službe za likvidaturu i platni promet |
| SUGLASNI: |
| Ivan Đulvat, Načelnik Sektora za financije |
| Nada Zrinušić, ovlaštena za obavljanje poslova ravnateljice Uprave za financije i projekte |